Reserwebank moet ‘oordeelkundig wees met verhogings’Die Suid-Afrikaanse Reserwebank. (Argieffoto: ANA) Solidariteit het ŉ beroep op die Suid-Afrikaanse Reserwebank (SARB) gedoen om oordeelkundig op te tree wanneer die sentrale bank Donderdag sy jongste bepaling van die rentekoers bekendmaak. Verskeie ekonome het vroeër aangedui dat nóg ŉ rentekoersskok dalk op pad is, en moontlik met 75 basispunte verhoog kan word. Solidariteit voer aan dat hoewel inflasie teen ŉ koers van 7,6% steeds buite die Reserwebank se teikenband van tussen 3% en 6% is, dit geen rede vir skerp rentekoersstygings bied nie. “ŉ Hoër rentekoers sal die verbruiker onder nog groter druk plaas en enige kans op ekonomiese groei in Suid-Afrika kniehalter. Die ekonomie het reeds in die vorige kwartaal gekrimp en met voortdurende beurtkrag is dit amper ŉ gegewe dat ekonomiese groei in hierdie kwartaal ook onwaarskynlik sal wees. Die SARB kan nie bekostig om nog kapitaal uit die reeds sukkelende mark te onttrek nie,” sê Theuns du Buisson, ekonomiese navorser by die Solidariteit Navorsingsinstituut (SNI). Volgens Solidariteit moet die SARB ernstig besin oor die gevolge wat hoër rentekoerse vir die reeds beleërde Suid-Afrikaanse verbruikers inhou. “Ons verstaan dat daar teen verdere inflasie en randverswakking beskerm moet word, maar ten koste waarvan? Die Suid-Afrikaanse verbruiker gaan reeds gebuk onder ŉ groot skuldlas, tesame met hemelhoë inflasie. ŉ Drastiese rentekoersverhoging sal dit alles vererger.” Solidariteit meen dat die huidige inflasie hoofsaaklik toegeskryf kan word aan aanbodfaktore en dat verhoogde rentekoerse Suid-Afrikaners bloot sal verarm sonder om ŉ wesenlike invloed op die verbruikersprysindeks (VPI) te hê. “Mens kan gewoon nie ŉ tekort aan goedere soos olie en graan regtoor deur met rentekoerse ŉ tekort aan geld mee te bring nie. Die grootste faktor in die huidige inflasiesiklus is internasionale tendense, soos die olieprys wat byvoorbeeld die huidige brandstofprysinflasiesyfer van 43,2% tot gevolg het.” Du Buisson sê ŉ oordrewe drang na rentekoersverhogings sal min bydra om dit te verlig.